ועדת הכספים, כנסת 17, פרוטוקול מספר 865, 2008-07-23 10:00

סטס מיסז'ניקוב: אני פותח ישיבה חגיגית של ועדת הכספים.

סטס מיסז'ניקוב: על סדר היום פניית יושב-ראש ועדת הכנסת לחילופי גברי – ראשות ועדת הכספים.

סטס מיסז'ניקוב: הגיע יושב-ראש ועדת הכנסת, חבר הכנסת דוד טל, ואני מניח שיש בפיו ידיעה מרעישה שהגיעה זה עתה והוא רוצה ליידע אותנו.

דוד טל: ועדת הכנסת החליטה על פי סעיף 10(ב) שמדבר על החלפת יושב-ראש להמליץ על חבר הכנסת אבישי ברוורמן כיושב-ראש ועדת הכספים.

דוד טל: ועדת הכנסת רק ממליצה ולא קובעת בפני ועדת הכספים על חילופי אישים, בין חבר הכנסת מיסז'ניקוב לבין חבר הכנסת ברוורמן.

יעקב ליצמן: האם אפשר להציג מועמדות?

דוד טל: אני לא יודע.

דוד טל: נמצאת כאן היועצת המשפטית.

דוד טל: אם היית רוצה, היית מגיש מועמדות לוועדת הכנסת ושם היינו מצביעים.

דוד טל: אם היית זוכה שם, הייתי ממליץ עליך כאן, אבל היות שזה לא נעשה, חבר הכנסת ברוורמן כרגע הוא המועמד היחידי.

ראובן ריבלין: מה הסיבה לחילופי הגברי?

דוד טל: אני לא יודע להשיב לאדוני משום שאף לא אחד הכניס אותי לסוד העניינים.

דוד טל: הייתה פנייה של יושב-ראש הקואליציה.

יצחק בן ישראל: חבר הכנסת מיסז'ניקוב לא תיפקד טוב?

דוד טל: למה אתם מטיחים את השאלות בפניי?

דוד טל: אני ממלא את תפקידי ואני מוסר את ההמלצה.

דוד טל: אם אתם לא רוצים, תעשו כחפצכם.

סטס מיסז'ניקוב: אתם מעמידים את דוד טל במצב רגיש ואני אומר לכם למה.

סטס מיסז'ניקוב: ראשית, הוא חבר, שנית, הוא בן עירי, ויש עוד סיבות.

סטס מיסז'ניקוב: אגב, יש לי שאלה והיא בצחוק.

סטס מיסז'ניקוב: אמרת שאי אפשר להעמיד מועמדות נוספת למועמדות של יושב-ראש שמוחלף.

ראובן ריבלין: או דוחים או מקבלים את המלצת ועדת הכנסת.

סטס מיסז'ניקוב: האם אפשר להציג גם את המועמדות שלי?

ראובן ריבלין: אם אתה לא מתפטר ונדחה את הצעת ועדת הכנסת, אתה נשאר יושב-ראש.

סטס מיסז'ניקוב: אני רוצה לומר כמה מלים ואני מניח שיש כאן חברי כנסת שירצו להירשם לרשות הדיבור, אבל אני מאוד מבקש לתת לי את הזמן כאילו אני חדש כאן וכאילו זה הנאום הראשון שלי בכנסת, כאשר יש נוהג בכנסת לא להפריע בזמן הנאום של חבר הכנסת החדש.

סטס מיסז'ניקוב: לא הייתי רוצה לגלוש לזמן המליאה כי אני מכבד את יושב-ראש הכנסת ואני לא רוצה לגרום לאי-נעימות שלא נספיק לעשות דבר שלשמו התכנסנו.

סטס מיסז'ניקוב: במשך השנה וחצי הזאת, מבחינתי, לפעמים לילה אחד זה כמו נצח ואתם מכירים את זה.

סטס מיסז'ניקוב: אני לא נרדם ולא נרדם, סופר דקות וזה נמשך כמו נצח, ולפעמים דווקא שנה וחצי רצה כמו מטאור.

סטס מיסז'ניקוב: מבחינתי זה עבר כאילו זה היה אתמול ואני זוכר כל רגע, כל דקה, את כל הדברים היפים והרוב היו יפים.

סטס מיסז'ניקוב: אני רוצה לומר, בלי להצטנע, שאני לא חושב – ובאמת, אני הכי ביקורתי כלפי עצמי - מישהו שם לב להבדל עת שימשתי באחד מארבעת התפקידים האלה שציינתי מבחינת תפקודי ומבחינת הענייניות שניסיתי להקרין.

דוד טל: אני רוצה לראות איך ועדת הכספים ממליצה לוועדת הכספים להחליף את היושב-ראש שלה.

סטס מיסז'ניקוב: אנחנו ניכסנו ברוח טובה הרבה מאוד דברים לוועדת הכספים.

סטס מיסז'ניקוב: אני זוכר, וגם אחרים זוכרים, שעלה כאן חשש כאשר נכנסתי לתפקיד, בגלל ההסכם הקואליציוני של ישראל ביתנו עם הממשלה, שאני אהיה מה שנקרא עושה דברם של הממשלה, של אנשי האוצר וכך הלאה.

סטס מיסז'ניקוב: היה חשש כזה.

סטס מיסז'ניקוב: אני התבטאתי אז ואמרתי שאני מפרש את ההסכם הקואליציוני שהיה בינינו בצורה קצת אחרת.

סטס מיסז'ניקוב: דיברתי על שותפות אמת, דיברתי על כבוד הדדי, דיברתי על כך שלא יהיו שליפות, דיברתי על כך שתמיד יהיה שיתוף פעולה מלא בין ועדת הכספים לבין הממשלה בכל דבר.

סטס מיסז'ניקוב: אני חושב שאני קיימתי את הבטחתי אבל תמיד אמרתי שהדברים הגדולים שייכנסו לכאן, לא יצאו כפי שהם נכנסים.

סטס מיסז'ניקוב: אני גם חושב שאנחנו כולנו קיימנו את זה ואני רוצה להאמין שגם פרופסור ברוורמן, אם תמליצו עליו היום, יעשה אותו הדבר.

סטס מיסז'ניקוב: מס הכנסה שלילי, כמה אוכלוסיות הכנסנו לעומת ההצעה הממשלתית.

סטס מיסז'ניקוב: ריווח מדרגות המס לשכבות הביניים.

סטס מיסז'ניקוב: מה שלא הצליח לעשות שר האוצר, אנחנו הצלחנו לעשות כאן בוועדת הכספים ב-2 מיליארד שקלים פחות במיסוי לשכבות הביניים.

סטס מיסז'ניקוב: ייעוץ פנסיוני בין הבנקים.

סטס מיסז'ניקוב: הכנסנו את הבנקים הגדולים לפריפריה על מנת לתת ייעוץ פנסיוני לאותם אנשים שנכנסו להסדרי פנסיה.

סטס מיסז'ניקוב: ניוד השקעות בין אפיקים שונים.

סטס מיסז'ניקוב: העברת חוק מכר דירות בעקבות קריסת חברת חפציבה.

סטס מיסז'ניקוב: ועוד הרבה הרבה דברים אחרים.

סטס מיסז'ניקוב: אני אומר שאני מרגיש גאווה שהייתי חלק מהרפורמות האלה שנדונו בוועדת הכספים.

סטס מיסז'ניקוב: הוכחנו גם לגבי אותם סעיפים בחוק ההסדרים שכן הגיעו לוועדה שאפשר בדיונים מרתוניים ובדיונים מאוד מאוד מדוקדקים לעשות הרבה דברים משופרים שגם הממשלה מרוצה מהם.

סטס מיסז'ניקוב: הנה, לראיה, רק לפני כמה שבועות עשינו מעשה לגבי מועצות דתיות, מחקנו להן את חובות העבר, פרסנו אותם והצלחנו להגיע להסדר עם האוצר.

סטס מיסז'ניקוב: עשינו עבודה נאמנה גם באותם סעיפים בחוק ההסדרים שעדיין נשארו.

סטס מיסז'ניקוב: אמרנו את האמירה שלנו שלוועדת הכספים תמיד יש SAY.

סטס מיסז'ניקוב: בניית תוכנית פיסקלית, במקום הממשלה בנושא קריסת שער הדולר ויחד אתו תעשיות מוטות יצוא.

סטס מיסז'ניקוב: הגנה על הסקטורים השונים כגון חקלאים, עובדי קבלן, מועסקים זרים, עוסקים בתיירות ועוד.

סטס מיסז'ניקוב: הוועדה גם לא התביישה ואמרה את דעתה הנחרצת לגבי פגיעה ברשויות המקומיות ועשתה זאת לא פעם אחת, כולל ביטול מענקי איזון, כולל טיפול ברשויות שלא מצליחות להעניק מצ'ינג על כל מיני פרוייקטים בגלל שהן בקריסה, כולל אי-אישור של החוק שנמצא אצלנו הרבה זמן לגבי פריסה של מפה לעדיפויות לאומיות.

סטס מיסז'ניקוב: לקחת מקריית שמונה את האחוזים שלה ולחלק לאלה שאין להם על מנת לעשות אפליה מתקנת כלפי ישובים שמזמן היו צריכים לקבל את ההטבות האלה, אנחנו לא אישרנו את זה כי זה לא פטנט לקחת מקריית שמונה ולהעביר למישהו אחר כי אם זה יהיה המצב, לא יהיה שם תמריץ להקים מפעלים.

סטס מיסז'ניקוב: הוועדה בדקה גם את עבודת החשב הכללי בנושא של המכרזים, התנהלות של חברות שונות בנושא הפרטה והרבה דברים אחרים.

סטס מיסז'ניקוב: אני חושב שוועדת הכספים מאופיינת בחברי כנסת שעושים עבודה נהדרת וזה לא לגנאי חברי הכנסת מהקואליציה כמובן אבל רוב הדברים שעוברים כאן, לפחות בתקופתי, עוברים בזכות האופוזיציה.

סטס מיסז'ניקוב: האופוזיציה כאן ממלאת תפקיד ממלכתי, של הממלכה, ואני אומר את זה לשבח.

סטס מיסז'ניקוב: הרבה מאוד הצעות חוק ממשלתיות, תקנות וכך הלאה היו נתקעות כאן אם אנשי האופוזיציה היו רוצים בכך.

סטס מיסז'ניקוב: יש כאן אנשים נהדרים גם מהקואליציה וגם מהאופוזיציה שהם קודם כל דואגים לממלכתיות ולנושאים שעומדים על סדר היום ואחר כך כבר מתחשבנים האם הם באופוזיציה או בקואליציה.

סטס מיסז'ניקוב: באמת, שאפו לכולם.

סטס מיסז'ניקוב: מעולם גם לא הייתי מגזרי ויכול להיות שזאת מגרעה גדולה מאוד ליושב-אש ועדת הכספים.

סטס מיסז'ניקוב: גם בהסכם קואליציוני של ישראל ביתנו והממשלה האחרון, רוב הכסף שאנחנו השגנו, העברנו דרך ועדת הכספים לארבעה בתי חולים פריפריאליים.

סטס מיסז'ניקוב: אשמתי, לא הייתי מגזרי.

סטס מיסז'ניקוב: אני חושב שטבעו של יושב-ראש ועדת הכספים להיות ממלכתי וכך ניסיתי לעשות.

סטס מיסז'ניקוב: על כך, על מה שאמרתי קודם, אני קודם כל מודה להוריי.

סטס מיסז'ניקוב: לפני 26 שנים הם עשו צעד ועלו ארצה, למרות שאז, בשנת 1982, כל העולם היה פתוח, אוסטרליה, קנדה, ארצות-הברית, ומדינת ישראל לא הייתה במצב הכי סימפטי, אבל הם החליטו שמקומם כאן ואני אומר להם אחרי 26 שנים שאני בארץ, שמזדמן לי גם להיות נציג ציבור וגם להיות יושב-ראש ועדת הכספים, לנסות לשפר את המדינה שלנו על מנת שהילדים והנכדים יחיו כאן בצורה הרבה יותר טובה, על כך אני קודם כל מודה להם, על ההזדמנות הזאת שנתנו לי.

סטס מיסז'ניקוב: למען האמת, בתחילה חששתי כי באמת יושבים כאן אנשים דעתניים שלא קוטלים קנים, ואני מאוד מאוד שמח שמצאתי שפה משותפת עם כולכם, שידענו להכיר אחד את השני, שידענו לחיות אחד עם השני, שידענו גם להסתדר מבחינת פשרות שאין מצב של וין-וין אלא תמיד יש פשרות ואני מאחל לבא אחרי לעשות אותו דבר עם האנשים הנפלאים שיושבים כאן.

סטס מיסז'ניקוב: מילה זאת מילה וזה לא סלוגן אלא דרך חיים.

סטס מיסז'ניקוב: שוב, רבים לא יסכימו אתי אבל אני אומר את זה מהלב, אין הרבה פוליטיקאים כמו אביגדור ליברמן שהוא גם מדינאי וגם ג'נטלמן שנותן מילה וגם מקיים אותה וכך גם חברי סיעתו.

סטס מיסז'ניקוב: אני, כספורטאי לשעבר, חייב לומר לכם שלא בטוח שהייתי מוותר עד הסוף.

סטס מיסז'ניקוב: אף פעם לא ירדנו מהמגרש בלי לנסות לנצח, אבל לא זה המצב.

סטס מיסז'ניקוב: אני גם משאיר לבא אחרי משהו שאני מאוד אתגעגע אליו וזה צוות ועדת הכספים.

סטס מיסז'ניקוב: אם אני אתגעגע למשהו כאן, הרי זה לאנשים שיושבים גם משמאלי וגם מימיני.

סטס מיסז'ניקוב: למנהל הוועדה, טמיר כהן, תודה לך על מקצועיות ובמיוחד על החברות.

סטס מיסז'ניקוב: אנחנו חברים ומבחינתי זה שווה הכל.

סטס מיסז'ניקוב: הבחורה המדהימה שיושבת לימיני, נכס לכל יושב-ראש ועדה, שגית אפיק, היועצת המשפטית.

סטס מיסז'ניקוב: תודה על מקצועיות הרבה שלך, על המסירות הרבה, על הלילות הקשים שהיית צריכה להכין הצעות חוק.

סטס מיסז'ניקוב: באמת, תודה על הכל.

סטס מיסז'ניקוב: תודה למירב ותודה לענת.

סטס מיסז'ניקוב: תודה על העבודה המדהימה שעשיתם ועוד תעשו עבור הוועדה הזאת ואני עוד איעזר בכם כחבר כנסת מהשורה.

סטס מיסז'ניקוב: הרבה הרבה תודה מהלב.

סטס מיסז'ניקוב: לליאת, לאורית, לרחל, תודה רבה לכן על הסיוע ועל העזרה.

סטס מיסז'ניקוב: תמשיכו לעשות את העבודה המצוינת שלכן.

סטס מיסז'ניקוב: באמת, נהניתי מאוד לעבוד אתכן.

סטס מיסז'ניקוב: אני רוצה להודות לכל הגורמים הממלכתיים, החל מהשרים והמנכ"לים שאני לא יכול לציין כל אחד בשמו, וכלה ברפרנטים על שיתוף פעולה פורה ומצוין.

סטס מיסז'ניקוב: בלעדי שיתוף הפעולה הזה לא היה ניתן להשיג את כל התוצאות המדהימות האלה שהשגנו בוועדת הכספים.

שלי יחימוביץ': לא כולם.

סטס מיסז'ניקוב: מי שלא נזקק – שאפו.

סטס מיסז'ניקוב: הרבה תודה לכולכם.

אחמד טיבי: הצעה לסדר.

אחמד טיבי: אני מנהל ישיבה בשעה 10:55 ואני רוצה להשתתף בהצבעה.

אחמד טיבי: אני דורש שההצבעה תתקיים לפני כן.

סטס מיסז'ניקוב: אין בעיה.

סטס מיסז'ניקוב: אני מוכן להתחיל בהצבעה.

ניסן סלומינסקי: תעשה את ההצבעה ואחר כך תהיה התייחסות.

סטס מיסז'ניקוב: אני מתחייב להצביע עד 11:00 אבל בינתיים תן ל להמשיך בהתייחסויות.

ראובן ריבלין: אני מוותר על זכות הדיבור ומציע שיושב-ראש הקואליציה ומרכז האופוזיציה ידברו.

ראובן ריבלין: אני אהיה קצר מאוד משום שדיברת על הרבה דברים שאני רציתי לדבר.

ראובן ריבלין: אני רוצה לומר שגם ברמה האישית וגם ברמה הפרלמנטרית היית הפתעה יוצאת מן הכלל.

ראובן ריבלין: להיות יושב-ראש ועדת כספים בקדנציה הראשונה ואחרי שנה בכנסת, למרות ניסיונך כעוזר פרלמנטרי, בהחלט אתה עמדת בכל המטלות שהתפקיד הזה מטיל עליך ועל כך שאפו וכל הכבוד לך.

ראובן ריבלין: כל שאר הדברים, הלא הם כתובים בספר דברי הימים.

אחמד טיבי: אדוני היושב-ראש, עולה לי בבריאות לומר דברים טובים על נציג של ישראל ביתנו אבל ברמה האישית, ברמה הפרסונלית, כחבר ועדה אני חושב שעשית עבודה מצוינת ומקצועית.

אחמד טיבי: נכנסת מהר מאוד להילוך גבוה לתפקיד החשוב, אולי התפקיד החשוב ביותר בכנסת.

אחמד טיבי: אני לא רוצה להסתיר את העובדה שזה תענוג גם להדיח איש ישראל ביתנו מהתפקיד, אבל זאת דרכה של עבודת הכנסת, זה דרכם של מהלכים פוליטיים.

אחמד טיבי: עשית עבודה מצוינת ובמקומך נכנס אדם בעל יכולות מובהקות ומוכרות ואני מקווה שמי שנכנס לתפקיד, פרופסור ברוורמן, תנהג באלה הזקוקים לעזרת יתר, כפי שעשית עת היית נשיא אוניברסיטת בן-גוריון ותטה אוזן לצרכים של האנשים הזקוקים לכך.

יצחק וקנין: אני חושב שחבר הכנסת ריבלין ביטא את הדברים במלים הנכונות.

יצחק וקנין: שנה בכנסת ואתה בתפקיד לא פשוט, יושב-ראש ועדת הכספים.

יצחק וקנין: אני חושב שעשית את זה בקור רוח, בטוב טעם, כמעט שאני לא זוכר שראיתי אותך יוצא מהכלים, ואני חושב שאתה ראוי גם לתפקידים גדולים מאלה.

יצחק וקנין: אני מאחל לך הרבה הצלחה.

יצחק וקנין: אני חושב שדווקא בוועדה הזאת האופוזיציה, כמו שאמרת, היא יותר דומיננטית, גם בהשתתפות שלה בישיבות.

יצחק וקנין: אני בין אלה שמשתתף כמעט ברוב הישיבות ואני יכול לומר שרוב הדיונים כאן הם דיונים ענייניים למרות שלאופוזיציה הייתה כאן אפשרות להפיל הרבה הצבעות אם היא רצתה לעשות זאת.

יצחק וקנין: אני חושב שהדיונים בוועדת הכספים הם מאוד ענייניים ואתה תרמת לכך שהדיונים יהיו כאלו, ובאמת ניהלת את הוועדה הזאת ללא שום משוא פנים ובדרך הישרה שלך.

יצחק וקנין: אני מחל לך הצלחה.

יצחק אהרונוביץ': אני לא רוצה לומר שאני משתתף בצער או כואב לי או קשה לי אבל אני אומר שבאמת בחצי שנה שאני נמצא כאן יצא לי ללמוד, להכיר וגם להוקיר את עבודתו של סטס מיסז'ניקוב.

יצחק אהרונוביץ': אני לא הופתעתי.

יצחק אהרונוביץ': אישית, כחבר במפלגה אני אומר שאני מאוד שמחתי ושמח מאוד שאנחנו עוד ממשיכים לעבוד ביחד בסיעה גם בעתיד, אבל באמת, הובלת כאן מהלכים נהדרים שאת חלקם הגדול מנית.

יצחק אהרונוביץ': בהחלט זה ייזקף לזכותך.

יצחק אהרונוביץ': כאחד שגם שירת בתפקיד בכיר וירד, אני אומר שלא נורא.

יצחק אהרונוביץ': כפי שאמרת, ואני מאמין בזה, אכן דלת נסגרת ודלת נפתחת.

סטס מיסז'ניקוב: לא, לא אמרתי.

סטס מיסז'ניקוב: את זה אתה אומר.

יצחק אהרונוביץ': אני אומר.

יצחק אהרונוביץ': אנחנו החלטנו שאנחנו לא במשחק הזה, ואמרת את זה בצורה ברורה וחדה וכך צריך לנהוג באחריות.

אורית נוקד: אני רוצה מאוד להודות ליושב-ראש.

אורית נוקד: נכנסת לנעליו הגדולות של חבר הכנסת ליצמן ומי כמוך יודע כמה זה לא היה פשוט, אבל אתה הצלחת לעשות את התפקיד בהצלחה רבה ובצורה מאוד עניינית והוגנת.

אורית נוקד: כפי שאמרת, פעלת וייצגת את כולם והיו לנו הרבה הישגים.

אורית נוקד: אני משוכנעת שאתה תצליח בהמשך.

אורית נוקד: אני חסה על אבישי ברוורמן שנאלץ לעבור כל כך הרבה עד שהגענו לרגע הזה.

אורית נוקד: אני בטוחה שהוא ייבחר ואני רוצה לאחל לו הצלחה רבה.

אורית נוקד: אני יודעת שאתה אדם עם עקרונות, בעל יושרה ואידיאולוגיה, ועם הכישורים שלך והקשרים שלך, אתה תצליח לקדם את כל הנושאים החשובים שעומדים לפתחה של ועדת הכספים.

אורית נוקד: אני יודעת שנושא הגמלאים קרוב אליך, נושא של הפריפריה, התשתיות, ההשכלה הגבוהה.

אורית נוקד: אנחנו נעזור לך ככל שנוכל על מנת לקדם את הדברים האלה.

סטס מיסז'ניקוב: בנאום שלי שכחתי שהרבה מאוד דברים שעזרו לי להצליח למדתי מקודמי – ובאיזשהו מקום ממורי - חבר הכנסת ליצמן ואני לא מסתיר את זה.

סטס מיסז'ניקוב: אני מקווה מאוד שאתה תתרום גם מהידע שלך לבא אחרי כי יש לך הרבה מה לתרום לכל יושב-ראש ועדת כספים שנכנס לתפקיד הזה.

סטס מיסז'ניקוב: תודה רבה לך מעומק הלב.

ראובן ריבלין: יישר כוח.

חיים אורון: אני רוצה לצרף גם את התודה וגם את הברכות לסטס מיסז'ניקוב.

חיים אורון: כפי שאמר חבר הכנסת ריבלין, זה לא פשוט בקדנציה הראשונה לשמש כיושב-ראש ועדת הכספים ואני אפילו העזתי לומר לך שאם היו מטילים את זה עלי בקדנציה הראשונה, אני לא הייתי מקבל, אבל הוכחת שאפשר.

חיים אורון: אני אומר את זה בכל ההערכה.

חיים אורון: הוכחת שאפשר ללמוד יותר מהר מאשר חשבתי אולי, הוכחת שאפשר לנהל את הוועדה באופן ענייני והוגן למרות דעות שונות, ולראות באמת בנושא של מקומה של הוועדה נושא מרכזי ובהחלט הקרדיט על פעולתה של ועדת הכספים בשנה וחצי האחרונות מגיע קודם כל לך.

חיים אורון: אני מוכרח גם לומר שבאופן אישי, למרות הפערים – גם בגיל וגם במרחק וגם בעמדות – היה לי מאוד מאוד נעים לעבוד אתך ובאמת תודה.

חיים אורון: ברכות.

חיים אורון: אנחנו נמשיך לשתף פעולה.

חיים אורון: אני מתאר לעצמי שעכשיו בתוך המגבלות שלנו, אני לא יודע אם נריב אבל נתעמת, אבל זה חלק מהחיים.

חיים אורון: ברכות לשניכם.

שלי יחימוביץ': סטס, אני מודה שהייתי חשדנית כלפיך בראשית הדרך, גם בגלל המצע הפוליטי שלך וגם בגלל החברות שיש לי וההערכה העצומה שיש לי אל מי שאז פרש מראשות ועדת הכספים, יעקב ליצמן.

שלי יחימוביץ': אני חושבת שהיית יושב-ראש מצוין והצלחת לא להיות מגזרי אלא להיות קשוב לקולות של כולנו שמייצגים השקפות עולם שונות, וסקטורים שונים.

שלי יחימוביץ': אנחנו גם משתפים פעולה בחקיקת הכנסת ואני משוכנעת שנמשיך לעשות זאת באופן פורה.

שלי יחימוביץ': אני מאחלת לך הצלחה ואני בטוחה שעוד נכונו לך תפקידים נוספים.

שלי יחימוביץ': אתה נכנס בתקופה מאוד מאתגרת גם מבחינה פוליטית, גם ערב התקציב וחוק ההסדרים.

שלי יחימוביץ': אני מאוד מזדהה עם הדברים שנאמרו כאן על הצורך וההכרח לשלב בין אידיאולוגיה, ואני לא מתביישת לומר אידיאולוגיה ואני מניחה שגם אתה לא מתבייש לומר זאת, לבין תפיסת עולם מקרו לבין העבודה המאוד קשה שמתבצעת כאן בוועדת הכספים מדי יום.

שלי יחימוביץ': זה אתגר תמידי לשמור על הנקודה הפנימית האידיאולוגית ובמקביל גם לעסוק בעשייה היום יומית שהיא מאתגרת לכשעצמה.

זאב אלקין: סטס, דיברו כאן כמה חברים ואפילו אתה רמזת בדבריך לכך שכאשר הועמדה המועמדות שלך, היו לחלק מחברי הוועדה ספקות וחלקם אמרו זאת ישירות וחלקם אמרו זאת מאחורי הגב.

זאב אלקין: אני זוכר שכאשר הייתה אז הצבעה, מאוד כעסתי אפילו על חלק מהיושבים בחדר הזה ונדמה לי שאפילו תקפתי את הספקות שהיו.

זאב אלקין: אני חושב שאנחנו שומעים כרגע, היא ההוכחה הנחרצת לכך שהוכחת לכולם שיכול לבוא חבר כנסת חדש ולהיות יושב-ראש ועדה מצוין.

זאב אלקין: אני בוועדה הזאת מהיום הראשון של הכנסת, מאז היא התחילה לעבוד, וזכיתי לכהן תחת שני יושבי-ראש מצוינים ולכן רמת הציפייה שלי מאבישי ברוורמן היא גבוהה מאוד.

זאב אלקין: התמזל מזלי שהיו לנו שני יושבי-ראש מצוינים והשלישי, אין שום סיבה שלא ימשיך את המסורת הזאת.

זאב אלקין: דיברת על כך שידעת לעמוד מעל הפוליטיקה, ואני מעיד על כך וזאת לאורך כל הדרך ולא רק כאן בוועדה.

זאב אלקין: אנחנו במפלגות שונות, אנחנו נאבקים על קולות של אותו ציבור, אבל הרבה פעמים ידענו לשתף פעולה והפוליטיקה הייתה בצד.

זאב אלקין: גם כאן לא משנה אם היית מהקואליציה או מהאופוזיציה – ידעת מצד אחד לעמוד על עצמאות הוועדה, וזה מאוד מאוד חשוב, והכוח שלה, ומצד שני לא היית יושב-ראש ועדה לעומתי וידעת גם לשתף פעולה, גם כשזה הכעיס, גם אותי, גם לפעמים חלק מהחברים.

זאב אלקין: אני חושב שעל הממלכתיות הזאת מגיעה לך ברכה גדולה מאוד.

זאב אלקין: ייצגת בגאווה את כולנו ואני חושב שהתפקיד הזה הוא רק ראשית הדרך.

זאב אלקין: כמו שכבר נאמר כאן, תגיע מעלה מעלה ואני מאחל לך את זה, למרות שאנחנו במפלגות שונות.

זאב אלקין: לאבישי ברוורמן, אני מאחל לך, עוד מעט תיכנס לתפקיד החשוב הזה, ועוד בתקופה אולי הכי קריטית וקשה של טרום תקציב וחוק ההסדרים והכל ייפול עליך, שתמשיך את הדרך הזאת של ועדה עצמאית שתדע לעמוד על שלה ויחד עם הידע אתה מביא לכאן, לוועדה, את הגיבוי שלנו תקבל, כדי שקולה של ועדת הכספים ימשיך להישמע כמו שהוא נשמע במשך כל תקופת הכנסת הזאת.

אבשלום וילן: סטס, הרבה ברכות.

אבשלום וילן: אני חושב שהדבר הכי קשה היה ללמוד להגות את השם שלך כהלכה.

אבשלום וילן: אני חושב, כמו שאמרו כאן, היו הרבה חששות אבל הדבר החשוב ביותר הוא שהיית מאוד ענייני, מאוד הגון, ללא שמץ של הטיות לא לכאן ולא לכאן.

אבשלום וילן: מאוד נהניתי לשתף אתך פעולה.

אבשלום וילן: אני מקווה שגם בהמשך הדרך תשמור על הכיוון עליו דיברת כי זה החשוב וכל השאר הם דברים מתחלפים.

יעקב ליצמן: אני מצטרף לכל הברכות.

יעקב ליצמן: סטס, אני רוצה להרגיע אותך ולומר לך שלילה לפני ההדחה שלי ישנתי מצוין.

יעקב ליצמן: לא חשבתי ולא תכננתי נאום.

יעקב ליצמן: לא הכנתי כלום והכל היה בסדר.

יעקב ליצמן: אני רוצה לאחל לך הצלחה ומצטרף לכל הברכות.

סטס מיסז'ניקוב: בניגוד אלי, אתה לא כותב נאומים, אבל אני בניגוד אליך לא קורא עיתונים כך שאני לא יודע מה נאמר ומה נכתב בנושא.

יואל חסון: סטס, אני תמיד הרגשתי אליך יחס מיוחד וגם ביום הראשון שנכנסנו כאן לכנסת שנינו ביחד מיד הייתה קרבה ולו מהעובדה שהכרנו הרבה שנים קודם עת היינו באותה תקופה עוזרים פרלמנטריים – לשני חברי כנסת מרכזיים, אתה של יורי שטרן ואני של עוזי לנדאו – ושמחתי לראות אותך בשערי הכנסת כמוני בתחילת הקדנציה הזאת ועוד יותר שמחתי כאשר התקדמת והגעת לתפקיד יושב-ראש ועדת הכספים.

יואל חסון: אני חושב שכאשר היית יושב-ראש ועדת הכספים באמת עבדנו בשיתוף פעולה פורה אבל גם כאשר היית יושב-ראש והיית באופוזיציה, היה אפשר לעבוד אתך ועבדת עם האמת שלך ולא נגד בכל הכוח.

יואל חסון: אני חושב שהוכחת דברים.

יואל חסון: הוכחת שצעירים יכולים להצליח בפוליטיקה, יכולים לעשות דברים גדולים, ואני בטוח שתעשה עוד דברים גדולים בהמשך.

יואל חסון: לפרופסור ברוורמן, אני בטוח שעם כל הניסיון שלך תוכיח את עצמך ותעשה עבודה מצוינת ואני מאחל לך בהצלחה, ויותר מזה, מאחל שנעבוד בשיתוף פעולה ביחד.

סטס מיסז'ניקוב: רבותיי, אנחנו עוברים להצבעה.

סטס מיסז'ניקוב: אני מעמיד להצבעה את הצעת ועדת הכנסת לפי סעיף 10(ב) לתקנון לבחור בחבר הכנסת אבישי ברוורמן לכהן כיושב-ראש ועדת הכספים במקומי.

סטס מיסז'ניקוב: בעד – הרוב נגד – אין נמנע – 1

סטס מיסז'ניקוב: אני נמנע.

סטס מיסז'ניקוב: ברכות לפרופסור ברוורמן.

איתן כבל: כמי שניהל את כל המהלך שבסופו של דבר נבחר חבר הכנסת אבישי ברוורמן ליושב-ראש ועדת הכספים, אני בכל זאת רוצה לומר מספר מלים על כמה חברים.

איתן כבל: אני מודה לכל מי שתמך בחבר הכנסת ברורמן ולכל מי שסייע כדי שהוא יגיע לרגע הזה אבל בכל זאת בתוך כל המהלך הלא פשוט הזה, המורכב מאוד שעוד ידובר ויסופר בו, אני חושב ואני מרגיש חובה לומר תודה לחבר הכנסת אחמד טיבי, לחבר הכנסת מוחמד ברכה, ואני אומר לכם שמנקודת המבט שלי הם בראש ובראשונה שומרי השוויון ושלא על מנת לקבל פרס.

איתן כבל: זה לא היה משא ומתן.

איתן כבל: זה צד אחד ואני מודה לכם מכל הלב.

איתן כבל: גיליתם חברות וזה ברגעים לא פשוטים שאינם מקובלים בפוליטיקה והתעליתם מעל כל שיקול פוליטי.

איתן כבל: מצד שני, אני רוצה להודות לאביגדור ליברמן שאני לא יודע כמה יש לנו מן המשותף בעניינים הפוליטיים, אבל אני אומר לכם, לחברי ישראל ביתנו, לסטס מיסז'ניקוב ולכולכם, שזה בכלל לא פשוט בתוך פוליטיקה שמילה היא מילה, שעמידה מאחורי מילה היא עמידה מאחורי מילה.

איתן כבל: אני מבין את כל התחושה הלא פשוטה שהעביר כאן סטס.

איתן כבל: זה לא עניין של מה בכך לקום ולעזוב תפקיד, אחד התפקידים המרכזיים בכנסת ישראל, גם אם יש חיים אחרי ואנחנו מכירים את זה.

איתן כבל: יחד עם זאת, אני אומר לכם שהשתכנעתי ואף יותר, אחרי השבועות האחרונים, שהמעשה שהוליך אותו אביגדור ליברמן שנתן את מילתו לראש-הממשלה והוא הנחה את ישראל ביתנו לעמוד מאחוריה, אני מצדיע לו ומוריד בפניו את הכובע.

איתן כבל: אני מאחל לאבישי ברוורמן הצלחה מכל הלב.

איתן כבל: תודה.

אבישי ברוורמן: קודם כל, תודה.

אבישי ברוורמן: תודה על האמון שנתתם בי.

אבישי ברוורמן: אני רוצה באמת להודות דבר ראשון לסטס מיסז'ניקוב.

אבישי ברוורמן: אני נמצא בכנסת כשנתיים וחבר ועדת הכספים, למדתי הרבה, הקשבתי ואני מודה לך כמו שאמרו כולם על העבודה המסורה, על האחריות, על נועם ההליכות.

אבישי ברוורמן: מכל מלמדיי השכלתי ולמדתי ממך.

אבישי ברוורמן: אתה צעיר, אבל אתה נבון ואתה איש איכות ועוד נכונה לך דרך גדולה לפניך.

אבישי ברוורמן: כמובן שלמדתי מהמנוסה מכולם, חבר הכנסת יעקב ליצמן, שהסביר לי עת הייתי בבאר-שבע את ההבדל בין מדינה ושטייטל ואני לא יודע אם הוא חושב שאנחנו עדיין מדינה או שטייטל, אבל הוא יצא.

אבישי ברוורמן: אני מודה לו ואני בטוח שאמשיך ללמוד מכל הניסיון שלכם.

אבישי ברוורמן: יש כאן חברי כנסת ותיקים, חברים שאני לומד מהם, יש כאן חברי כנסת יותר צעירים, ואני מבטיח לכם דבר אחד.

אבישי ברוורמן: אני אעבוד עם כולם בשיתוף פעולה, בהגינות ובמוסר כפי שחונכתי.

אבישי ברוורמן: העבודה תהיה קשה כי אמר חבר הכנסת אורון דבר מאוד חשוב, זה לא רק האפשרויות בתפקיד הזה, המגבלות בו הן עצומות ובמיוחד בתקופה בה הכלכלה האמריקאית ברור שתהיה במצב יותר גרוע בשנה הבאה, תהיינה כאן השלכות, האם תהיה כאן מערכת בחירות או לא, ולכן אזדקק לכל החכמה הקולקטיבית כאן ולעבודה ביחד.

אבישי ברוורמן: אני מודה לכם מעומק הלב על מה שלימדתם אותי ועל מה שתלמדו אותי.

אבישי ברוורמן: אני רוצה להודות למפלגתי, ליושב-ראש המפלגה אהוד ברק, לאנשים שנתנו לי את התמיכה.

אבישי ברוורמן: לאיתן כבל שעשה לילות כימים, לפואד בן-אליעזר והחברים האחרים וכמובן לקואליציה ולראש-הממשלה.

אבישי ברוורמן: אני מודה לכם.

אבישי ברוורמן: מה שהיה, היה, קדימה, לעבודה.

אבישי ברוורמן: תודה רבה.